钦定古今图书集成/明伦汇编/交谊典/第044卷 > 《答黎惟敬》欧大任
## 钦定古今图书集成/明伦汇编/交谊典/第044卷 > 《答黎惟敬》欧大任

鱼目混夜光，荆玉迷瓦砾。溟鲲抟扶摇，斥鷃困丛棘。
哲士多苦心，微言岂能析。黄钟久不闻，《大雅》竟谁力。
之子振元藻，翩翩起南域。抗志入云霄，戢羽媚泉石。
游息竹素园，结托丘樊客。手中握灵蛇，至宝固无敌。
夙昔晤清颜，幽怀契岑寂。赠我锦绣章，宛转琅玕色。
知君意绸缪，何以报胸臆。思为中洲鸿，奋起云间翼。